Zimbabwe: Weermag was hande in onskuldBetogers het binnebande in Harare aan die brand gesteek in die afgelope week se betogings wat in onluste ontaard het. Foto: Facebook Veiligheidsmagte in Zimbabwe verkwalik “misdadige elemente wat weermaguniforms gesteel het” vir die geweld – onder meer aanranding, diefstal en moord – teen betogers. Charity Charamba, regeringswoordvoerder, het Saterdag gesê van die uniforms is tydens die onlangse onluste in Epworth en Chegutu gesteel, berig CNN. Geweld het die afgelope week losgebars nadat pres. Emmerson Mnangagwa ŉ 150%‑verhoging in brandstofpryse aangekondig het, wat volgens hom veronderstel was om die maande lange brandstoftekort te verlig. Woensdag het veiligheidsmagte vyf mense doodgeskiet en nog 25 beseer tydens gevegte met betogers in die hoofstad, Harare. Menseregteorganisasies verkwalik die polisie en weermag vir die geweld. Toe sy Saterdag gevra is of “misdadige elemente” ook vuurwapens en weermagvoertuie gesteel het, wou Charamba nie antwoord nie en het sy aan verslaggewers gesê sy sou hul vrae “mettertyd” beantwoord. Intussen het Zimbabwe se grootste mobiele netwerk, Econet Wireless, Vrydag gesê hy het opdrag ontvang om internetdienste tot verdere kennisgewing af te skakel, berig Deutsche Welle. “Ons het opdrag vir die afskakeling gegee omdat ons opgemerk het betogers organiseer nou deur middel van die sosiale media; dus is ons optrede geregverdig,” het Energy Mutodi, adjunkminister van inligting, gesê. “Ons regsraadgewers het ons inlig ons moet gehoor gee aan die opdrag hangende ŉ hofuitspraak oor die wettigheid daarvan,” het Econet in ŉ verklaring gesê. Die eerste verbod op internettoegang is Dinsdag ingestel. Regslui vir Menseregte het hof toe gegaan daaroor, maar dis nie duidelik of die hof al uitspraak oor hul aansoek gelewer het nie.